答許景亮
作者：賀鑄
朝代：宋

paragraphs: 東嘉海上孕瓌怪，之子人英晦當代。
發之辭章聊一噫，雷鼓霜鐘警聾聵。
投吾夜光敢不拜，相期過高幸少殺。
君家風鑒嚴簡汰，顧吾衰遲積尪瘵。
久隠牆東慕牛儈，絕望仲華安石輩。
老矣狂奴猶故態，清思屢遭俗子敗。
絮衣棘徑動罥礙，京塵浼人更難奈。
行拏一舟犯滂湃，五斗無餘雜糠稗。
全家飫飧雲夢异常，黄鶴登臨指天外。
燕子西飛書可待，訪吾少明安好在。